ОБЯСНИТЕЛЕН МЕМОРАНДУМ

1. КОНТЕКСТ НА ПРЕДЛОЖЕНИЕТО

Данъчното облагане на енергийните продукти и електроенергията в Съюза се урежда с Директива 2003/96/ЕО на Съвета[1] (наричана по-долу „Директивата за енергийното данъчно облагане“ или „директивата“).

Съгласно член 19, параграф 1 от директивата в допълнение към разпоредбите, предвидени по-специално в членове 5, 15 и 17 от нея, Съветът, като действа единодушно по предложение на Комисията, може да даде разрешение на всяка държава-членка да въведе допълнително освобождаване или намаление на нивата на данъчно облагане поради специфични съображения.

Целта на настоящото предложение е да се позволи на Обединеното кралство Великобритания и Северна Ирландия (Обединеното кралство) да въведе намалена акцизна ставка върху моторните горива (а именно бензин и дизел) във всички острови на Вътрешните и Външните Hebrides, Северните острови, островите в Clyde (всички те разположени край бреговете на Шотландия) и островите Scilly (разположени край югозападните брегове на Англия). Съгласно информацията, предоставена от Обединеното кралство, цената на горивото в областите, които ще се възползват от мярката, превишава средно с 0,10 GBP (прибл. 0,11 EUR) на литър тази в другите части на страната. По-високите цени в тези области се дължат на по-големите разходи за дистрибуция и транспорт, както и на ниската гъстота на населението. Целта на мярката е да се предложи известно смекчаване на високите цени на моторните горива в посочените области.

Искането и неговият общ контекст

Член 19, параграф 1 от директивата гласи, че Съветът, като действа единодушно по предложение на Комисията, може да даде разрешение на всяка държава-членка да въведе допълнително освобождаване или редуциране на нивата на данъчно облагане поради специфични съображения.

С писмо от 23 март 2011 г. съгласно член 19 от директивата Обединеното кралство информира Комисията, че възнамерява да приложи намалена ставка. Намалената акцизна ставка върху горивото ще бъде по-ниска с 0,05 GBP (прибл. 0,06 EUR) на литър от стандартната ставка в Обединеното кралство (0,59 GBP или прибл. 0,68 EUR). Това означава, че намалената ставка ще остане значително по-висока от текущия минимум на 1000 литра за ЕС в размер на 359 EUR за безоловен бензин и 330 EUR за газьол.

Обединеното кралство поиска редуцирането да бъде предоставено за срок от шест години, което представлява максималният срок, посочен в член 19, параграф 2 от директивата.

Според Обединеното кралство цената на горивото в шотландските острови е с около 0,10 GBP (прибл. 0,11 EUR) на литър по-висока от средната за останалата част от Обединеното кралство. На островите Scilly тя е дори по-висока, с около 0,25 GBP (прибл. 0,28 EUR) на литър над средната за Обединеното кралство. Намаление в размер на 0,05 GBP (прибл. 0,06 EUR) на литър не би покрило пълната разлика в цената, но би осигурило известна компенсация за потребителите за по-високите цени, които те трябва да поемат.

Високата цена се дължи на допълнителните разходи за продажба на горива в тези региони. Обединеното кралство посочва две ключови причини за тези по-високи цени:

1. По-високи разходи за транспорт и дистрибуция за доставката на гориво на тези острови, дължащи се на допълнителни разходи за морски и автомобилен транспорт (по-дълги разстояния и време), разходи за ферибот, разходи за експлоатация на терминали и премии за доставчиците, свързани с доставката на малки количества гориво. За разлика от това всички континентални области на Англия и Уелс са на разстояние не повече от 100 мили (прибл. 160 km) до най-малко една рафинерия и могат да бъдат обслужвани директно с автоцистерни. Изчислено е, че транспортните разходи до шотландските острови са с най-малко 0,03 GBP на литър по-високи от тези в континенталната част на Шотландия.

2. Ниската гъстота на обслужваното население (82 000 души на възраст на и над 16 години на територията на 100 острова) и малките количества продадено гориво на обект означават, че фиксираните разходи трябва да се разпределят спрямо малък обем продажби. Разгледано в контекст, това означава следното: общият брой на станциите за зареждане на горива в тези области възлиза на 65. Фиксираните разходи за персонал, наем, данъци, отопление, осветление, водоснабдяване, поддръжка и ремонт трябва да бъдат калкулирани в крайната продажна цена за литър. Средният обем гориво, продаван на обект на островите Shetlands, Orkneys и Hebrides, варира между 0,25 и 0,6 милиона литра годишно, сравнен с 3,8 милиона литра за останалата част от Шотландия. За да се покрият разходите за експлоатация на бензиностанция, продажби в диапазона 0,25—0,6 милиона литра ще изискват марж в размер на 0,07—0,15 GBP на литър, в сравнение с марж от 0,033 GBP на литър при продажби от 3,8 милиона литра.

Според органите на Обединеното кралство неблагоприятното положение, обусловено от по-високите цени, дължащи се на увеличените разходи на единица продукт, е важно за местното население, тъй като много от жителите трябва да пътуват на значителни разстояния, за да достигнат най-близкия градски център, понеже те често разчитат на личен транспорт и тъй като областите, които се ползват от мярката, са области с относително ниски доходи.

Прилагане на мярката

В Обединеното кралство акцизът върху пътните горива се начислява в момента, когато горивото напуска рафинерията, когато се внася или когато напуска акцизния склад. Към този момент е трудно да се установи количеството на горивото, предназначено за региони, отговарящи на условията за мярката.

Ето защо облекчението ще се предоставя на мястото на продажба на островите, отговарящи на условията за мярката, като по този начин ще се избегне рискът от отклоняване на горива с намалена ставка. Търговците на дребно на горива на островите ще се регистрират в HM Revenue and Customs (агенция „Приходи и митници“ на Нейно Величество, HMRC) като одобрени търговци на дребно и ще бъдат задължени да намалят цената на литър гориво с размера на намалението на акциза. Те от своя страна ще имат право да заявят възстановяване на акциза от HMRC за всеки съответен период въз основа на литрите продадено гориво.

Приложно поле

Териториалният обхват на мярката включва всички острови на Вътрешните и Външните Hebrides, Северните острови, островите в Clyde (всички те разположени край бреговете на Шотландия) и островите Scilly (разположени край югозападните брегове на Англия). Мярката е насочена към гражданите, но всички закупени количества, включително за стопански цели, ще се ползват от по-ниската данъчна ставка. Съгласно информацията, предоставена от Обединеното кралство, от всички превозни средства, лицензирани на островите през 2009 г., 85 % са собственост на граждани, а 15 % са собственост на предприятия.

Аргументи на органите на Обединеното кралство по отношение на въздействието на мярката върху вътрешния пазар

Обединеното кралство не счита, че мярката би оказала въздействие върху правилното функциониране на вътрешния пазар. Най-големите организации на островите са органи от публичния сектор, като местни съвети и доставчици на здравни услуги. На островите съществуват голям брой предприятия, но техният оборот е по-нисък от средния на територията на Обединеното кралство. Според Обединеното кралство предприятията в разглежданите области имат среден оборот от около 1,4 млн. GBP, докато за сравнение средният за Обединеното кралство е около 5,7 млн. GBP.

Обединеното кралство подчертава, че облекчението не покрива цялата разлика в разходите между островите и континенталната част на Обединеното кралство, така че за хората няма да е икономически изгодно да пътуват от континенталната част до островите, за да се възползват от специалната схема.

Освен това според Обединеното кралство предприятията, които се възползват от мярката, представляват единствено малки конкурентни предприятия на пазарите, на които развиват дейност.

Действащи разпоредби в областта на предложението

Директива 2003/96/EО на Съвета от 27 октомври 2003 г. относно преструктурирането на правната рамка на Общността за данъчно облагане на енергийните продукти и електроенергията.

Оценка на мярката съгласно член 19 от Директива 2003/96/ЕО

Специфични съображения

Член 19, параграф 1, първа алинея от директивата гласи, както следва:

„В допълнение към разпоредбите от предишните членове, и по-специално тези от членове 5, 15 и 17, Съветът, като действа единодушно по предложение на Комисията, може да даде разрешение на всяка държава-членка да въведе допълнително освобождаване или редуциране на нивата на данъчно облагане поради специфични съображения.“

Мярката, предвидена от Обединеното кралство, представлява намаляване на акцизната ставка върху моторните горива в определени части от неговата територия, а именно всички острови на Вътрешните и Външните Hebrides, Северните острови, островите в Clyde (всички те разположени край бреговете на Шотландия) и островите Scilly (разположени край югозападните брегове на Англия). Целта е сближаването на крайните продажни цени на тези територии със средните за Обединеното кралство. По-високите разходи на единица продукт, а оттам и продажните цени в тези области, се дължат на по-големите разходи за дистрибуция и транспорт и на по-малките икономии от мащаба.

Може да се заключи, че намерението за прилагане на намалена акцизна ставка върху моторните горива в разглежданите области поради техните специфични географски условия се основава на специфични съображения.

Съгласуваност с други политики и цели на Съюза

Целта на мярката е частичното компенсиране на по-високите разходи за единица продукт, а оттам и на продажните цени на горивото в разглежданите острови, чрез пряко данъчно облекчение на мястото на продажба.

Мярката се ограничава до необходимото за постигане на този резултат. По-специално облекчението е ограничено до (сравнително малкия) обем горива, продавани на островите.

Освен това размерът на облекчението остава под равнището на допълнителните разходи за продажба на горива в тези региони и по тази причина — под размера на разликата между цените на горивата, прилагани там, и прилаганите в континенталната част.

В този контекст Комисията отбелязва, че акцизната ставка ще бъде намалена с 0,05 GBP на литър продукт. Независимо от това съгласно информацията, предоставена от Обединеното кралство, допълнителните транспортни разходи за обхванатите територии са по-високи с 0,03 GBP на литър от средните за Обединеното кралство, а според изчисленията разходите за експлоатация на бензиностанции са по-високи, което има за резултат премии в размер на около 0,07—0,15 GBP на литър в сравнение със средните за Обединеното кралство, които достигат 0,033 GBP на литър.

В резултат на това данъчният стимул за ефикасно използване на енергията се поддържа на равнище, което е най-малко равно на равнището, преобладаващо в континенталната част.

На последно място, въпреки облекчението, данъчната тежест, понесена поради използваното в разглежданите географски области гориво, ще се запази значително над минималните нива на данъчно облагане, определени в Директива 2003/96/ЕО.

Следователно може да се заключи, че мярката е съвместима с политиките на ЕС в областта на здравеопазването, опазването на околната среда, енергетиката и транспорта.

При така описаните обстоятелства мярката изглежда приемлива също и с оглед на правилното функциониране на вътрешния пазар и необходимостта от осигуряване на лоялна конкуренция. По-специално, поради изолирания характер на областите, за които се прилага, и умереното намаление на ставката, не се очаква тя да доведе до промени в потреблението на гориво чрез привличане на потребители извън тези райони.

Срок на прилагане на мярката и развитие на правната рамка на ЕС за данъчно облагане на енергийните продукти

Комисията предлага за срок на прилагане да бъде определен максималният, разрешен от Директива 2003/96/ЕО, т.e. шест години. Този срок изглежда уместен за създаването на възможност за Обединеното кралство да събере информация за оценяване на резултатите от мярката и за осигуряване за бизнеса и за потребителите, възползващи се от мярката, на достатъчна степен на сигурност.

За да не бъде нарушено обаче бъдещото общо развитие на съществуващата правна рамка, е подходящо да се предвиди, ако Съветът, като действа въз основа на член 113 от Договора, въведе изменена обща система за данъчно облагане на енергийните продукти, към която настоящото разрешение няма да бъде адаптирано, срокът на настоящото решение да изтича на датата, на която тези изменени правила започнат да се прилагат.

По-конкретно се прави позоваване на предложението, внесено от Комисията на 13 април 2011 г. [COM(2011)169]. Според това предложение данъчното облагане на енергийните продукти ще се разделя на два компонента. Тази система ще се различава от системата на Директива 2003/96/ЕС в съществуващия ѝ вид, върху която се основава настоящото разрешение.

В случай че Съветът приеме такава нова система и Комисията счете, че предложеното в настоящия документ разрешение все още е гарантирано, тя ще разгледа своевременно и в положителен смисъл всяко искане от Обединеното кралство за подобно разрешение, съобразено с тази нова система, така че да бъде осигурена приемствеността, предвидена в член 2, параграф 1 от настоящото предложение.

Правила за държавна помощ

След предвиденото от Обединеното кралство намаление акцизът върху бензина и дизела в съответните региони все още ще бъде съобразен с минималното ниво на облагане съгласно член 7 от Директива 2003/96/ЕО. Поради това мярката попада в обхвата на така наречения Общ регламент за групово освобождаване (Регламент (ЕО) № 800/2008)[2] и следователно е освободена от изискването за предварително уведомяване.

2. РЕЗУЛТАТИ ОТ КОНСУЛТАЦИИТЕ СЪС ЗАИНТЕРЕСОВАНИТЕ СТРАНИ И ОТ ОЦЕНКИТЕ НА ВЪЗДЕЙСТВИЕТО

Консултация със заинтересованите страни

Настоящото предложение се основава на искане, отправено от Обединеното кралство, и се отнася само до тази държава-членка.

Набиране и използване на експертни становища

Не бяха необходими външни експертни становища.

Оценка на въздействието

Настоящото предложение се отнася до предоставяне на разрешение за отделна държава-членка по нейно искане.

3. ПРАВНИ ЕЛЕМЕНТИ НА ПРЕДЛОЖЕНИЕТО

Целта на предложението е на Обединеното кралство да се предостави разрешение за дерогация от общите разпоредби на Директива 2003/96/ЕО на Съвета и да прилага, в рамките на определени граници, диференцирани нива на данъчно облагане за газьол и безоловен бензин.

Правно основание

Член 19 от Директива 2003/96/ЕО на Съвета.

Принцип на субсидиарност

Областта на косвеното данъчно облагане, включена в обхвата на член 113 от Договора за функционирането на Европейския съюз (ДФЕС), не е сама по себе си от изключителната компетенция на Общността по смисъла на член 3 от ДФЕС.

Въпреки това упражняването от страна на държавите-членки на съвместната им компетенция в тази област става в рамките на строгите ограничения на правото на Общността. В съответствие с член 19 от Директива 2003/96/ЕО единствено Съветът разполага с правомощията да предоставя разрешение на държава-членка да въведе допълнително освобождаване или намаление по смисъла на посочената разпоредба. Самите държави-членки не могат да заместят Съвета.

Поради това предложението е в съответствие с принципа на субсидиарност.

Принцип на пропорционалност

Предложението е в съответствие с принципа на пропорционалност. Данъчното облекчение не надхвърля необходимото за постигане на въпросната цел.

Избор на инструменти

Предложени инструменти: решение на Съвета.

Член 19 от Директива 2003/96/ЕО предвижда единствено този вид мярка.

4. ОТРАЖЕНИЕ ВЪРХУ БЮДЖЕТА

От мярката не произтича финансова и административна тежест за Общността. Следователно предложението няма отражение върху бюджета на Общността.

2011/0232 (NLE)

Предложение за

РЕШЕНИЕ НА СЪВЕТА

за предоставяне на разрешение на Обединеното кралство за прилагане на намалени нива на данъчно облагане спрямо моторните горива, използвани на островите на Вътрешните и Външните Hebrides, Северните острови, островите в Clyde и островите Scilly в съответствие с член 19 от Директива 2003/96/ЕО

СЪВЕТЪТ НА ЕВРОПЕЙСКИЯ СЪЮЗ,

като взе предвид Договора за функционирането на Европейския съюз,

като взе предвид Директива 2003/96/EО на Съвета от 27 октомври 2003 година относно преструктурирането на правната рамка на Общността за данъчно облагане на енергийните продукти и електроенергията[3], и по-специално член 19, параграф 1 от нея,

като взе предвид предложението на Европейската комисия,

като има предвид, че:

3. С писмо от 23 март 2011 г. Обединеното кралство поиска разрешение да приложи намалена акцизна ставка за газьол и безоловен бензин в съответствие с член 19 от Директива 2003/96/ЕО на островите на Вътрешните и Външните Hebrides, Северните острови, островите в Clyde (всички те разположени край бреговете на Шотландия) и островите Scilly (разположени край югозападните брегове на Англия).

4. В тези области цените на газьола и безоловния бензин са по-високи от средните цени в останалата част от територията на Обединеното кралство, което поставя местните потребители на гориво в неблагоприятно положение. Ценовата разлика произтича от допълнителните разходи на единица продукт, дължащи се на географското местоположение на островите, ниската гъстота на тяхното население и доставката на сравнително малки количества гориво.

5. Данъчното облекчение не превишава необходимото за компенсиране на допълнителните разходи на единица продукт, понасяни от потребителите в разглежданите географски области.

6. Намалените ставки за данъчно облагане ще надхвърлят минималните ставки, постановени в член 7 от Директива 2003/96/ЕО.

7. С оглед на изолирания характер на областите, за които се прилага, и умереното намаление на ставката, мярката няма да предизвика движение, свързано конкретно със снабдяването с гориво.

8. Следователно мярката е приемлива от гледна точка на правилното функциониране на вътрешния пазар и необходимостта от осигуряване на лоялна конкуренция и е съвместима с политиките на Европейския съюз в областта на здравеопазването, околната среда, енергетиката и транспорта.

9. От член 19, параграф 2 от Директива 2003/96/ЕО следва, че всяко разрешение, предоставено съгласно този член, трябва да бъде строго ограничено във времето. С цел осигуряване на достатъчна степен на сигурност за съответните предприятия и потребители, се предоставя разрешение за срок от шест години. За да не бъде нарушено обаче бъдещото общо развитие на съществуващата правна рамка, е подходящо да се предвиди, ако Съветът, като действа въз основа на член 113 от Договора, въведе изменена обща система за данъчно облагане на енергийните продукти, към които настоящото разрешение няма да бъде адаптирано, срокът на настоящото решение да изтече на датата, на която правилата на тази изменена система започнат да се прилагат.

ПРИЕ НАСТОЯЩОТО РЕШЕНИЕ:

Член 1

1. С настоящото на Обединеното кралство се дава право да прилага намалени ставки за данъчно облагане за газьол и безоловен бензин на всички острови на Вътрешните и Външните Hebrides, Северните острови, островите в Clyde и островите Scilly.

Намалението спрямо стандартната национална ставка за данъчно облагане съответно за безоловен бензин или газьол не превишава допълнителните разходи за продажби на дребно в тези географски области, сравнени със средните разходи, свързани с продажби на дребно в Обединеното кралство, и не надхвърля 50 GBP на 1000 литра продукт.

2. Намалените ставки трябва да съответстват на изискванията на Директива 2003/96/ЕО и по-специално на минималните данъчни ставки, постановени в член 7 от нея.

Член 2

Настоящото решение се прилага от 1 ноември 2011 г. и срокът му на действие изтича на 31 октомври 2017 г.

Ако обаче Съветът, като действа въз основа на член 113 от Договора, въведе изменена обща система за данъчно облагане на енергийните продукти, към която настоящото разрешение няма да бъде адаптирано, срокът на настоящото решение изтича на датата, на която правилата на тази изменена система започнат да се прилагат.

Член 3

Адресат на настоящото решение е Обединеното кралство Великобритания и Северна Ирландия.

Съставено в Брюксел на […] година.

За Съвета

Председател

[1] Директива 2003/96/ЕО на Съвета от 27 октомври 2003 г. относно преструктурирането на правната рамката на Общността за данъчно облагане на енергийните продукти и електроенергията, ОВ L 283,31.10.2003 г., стр. 51.

[2] Регламент (ЕО) № 800/2008 на Комисията от 6 август 2008 г. относно деклариране на някои категории помощи за съвместими с общия пазар в приложение на членове 87 и 88 от Договора (Общ регламент за групово освобождаване), ОВ L 214, 9.8.2008 г.

[3] ОВ L 283, 31.10.2003 г., стр. 51.